<classify> NAIBU Waziri wa Ujenzi, Uchukuzi na Mawasiliano, Elias Kwandikwa amesema agizo lililotolewa na Rais John Magufuli la kutaka zifungwe kamera kwenye Daraja la Juu la Mfugale limeanza kufanyiwa kazi.Daraja hilo la juu ambalo liko kwenye makutano ya Barabara za Nyerere na Mandela eneo la Tazara jijini Dar es Salaam, lilifunguliwa rasmi na Rais Magufuli Septemba 27 mwaka huu.Naibu Waziri Kwandikwa amesema, mazungumzo kati ya Wakala wa Barabara Tanzania Tanroads na Mkandarasi ambaye ni Kampuni ya Kijapan ya Sumitomo Mitsui aliyejenga Daraja hilo yameanza.Kwa mujibu wa Kwandikwa, mazungumzo hayo yatakapokamilika, yatasaidia kufahamu tarehe rasmi ya kuanza kufungwa kamera hizo, gharama itakayotumika, idadi ya kamera zitakazofungwa na muda utakaochukua kukamilisha kazi hiyo.Naibu Waziri huyo alilieleza gazeti hili kuwa, taarifa kamili ya utekelezaji wa jambo hili atalitoa kati kati ya wiki ijayo.Amesema wao kama wizara, wamelibeba agizo hilo la Rais kwa upana wake kwa kuwa halitaishia kufunga kamera kwenye daraja hilo bali pia kwenye maeneo yote muhimu na nyeti jijini Dar es Salaam yakiwemo makutano ya Barabara za Ali Hassan Mwinyi na Sam Nujoma Mwenge na Daraja la Salander .Kwandikwa amesema watashirikiana na vyombo vingine likiwamo Jeshi la Polisi katika kuainisha maeneo hayo na kazi hiyo itakapokamilika kwa Dar es Salaam, itafuata mikoa mingine yote nchini.Amesema kamera hizo zitasaidia kudhibiti vitendo vya uhalifu na matumizi mabaya ya barabara yanayofanywa na baadhi ya madereva na watumiaji wengine wakiwemo wananchi.Daraja la Juu la Mfugale lina urefu wa meta 425 pamoja na barabara unganishi zenye urefu wa meta 287 kila upande na hivyo kufanya daraja lote kuwa na urefu wa kilometa moja. Ujenzi wake umegharimu Sh bilioni 106.965 ambazo sehemu kubwa ya fedha hizo zimetolewa na Serikali ya Japan.  <topic>: kitaifa 